Suuremate tseremooniate puhul on annid suuremad ning peab ütlema, et igasugu tseremooniaid saarel jagub. Kuulda on, et välismaalastest  tööandjad peavad sageli ühe inimese asemele palkama kaks või kolm, sest pool töötajaskonnast viibib alailma mõnel tseremoonial. Oma päevasel autotuuril kohtame meiegi kahte suurt pidustust, kus pidulikus riietuses inimesed kõnnivad templi suunas, hiiglaslikud kaunid puuviljavanikud pea peal, või on juba võtnud templi juures istet.  Indiale sarnast kultuuri võib tunnetada igal pool - jumalate auks põletatakse viirukeid ja sätitakse lillepärgi loomakeha ja inimnägudega kivikujude ette. Samas võib  lihtsasti aimata erinevusi - näiteks ei kohta ma kusagil mitmepealisi loomakehadega jumalaid nagu Indias kombeks. Balid sätivad püha loomakuju keha ümber ruudulised rätikud! Rätiku vöökoha ümber saad ka ise, kui templisse sisened. Ühe hiiglasliku templi juurest avaneb vapustav vaatepilt. Selle templi keskel voolav vesi on püha. Terved pered hüppavad koos riietega meetri sügavusse vette ja lobistavad end selles üleni.